公子重耳對秦客
作者：先秦：佚名 
篇章：古文觀止 卷三・周文

paragraphs: 晉獻公之喪，秦穆公使人吊公子重耳，且曰：“寡人聞之，亡國恆於斯，得國恆於斯。雖吾子儼然在憂服之中，喪亦不可久也，時亦不可失也，孺子其圖之！”
以告舅犯。舅犯曰：“孺子其辭焉。喪人無寶，仁親以爲寶。父死之謂何？又因以爲利，而天下其孰能說之？孺子其辭焉！”公子重耳對客曰：“君惠吊亡臣重耳。身喪父死，不得與於哭泣之哀，以爲君憂。父死之謂何？或敢有他志，以辱君義。”稽顙而不拜，哭而起，起而不私。
子顯以致命於穆公。穆公曰：“仁夫公子重耳！夫稽顙而不拜，則未爲後也，故不成拜。哭而起，則愛父也。起而不私，則遠利也。”